บล.ทิสโก้แนะนักลงทุนรอช้อนดัชนี1,500จุด
&#8220;ทิสโก้&#8221; แนะรอซื้อ 1,500 จุด เชื่อตลาดหุ้นสหรัฐยุโรป ยังตกหนักทิ้งสื่อสารฉุดหุ้นไทยร่วง 32 จุด
6 มิ.ย. 2556

“ทิสโก้” แนะรอซื้อ 1,500 จุด เชื่อตลาดหุ้นสหรัฐยุโรป ยังตกหนักทิ้งสื่อสารฉุดหุ้นไทยร่วง 32 จุด 
ดัชนีหุ้นไทย วันที่ 5 มิ.ย. เคลื่อนไหวในแดนลบตลอด โดยมีแรงขายหุ้นขนาดใหญ่กลุ่มสื่อสาร ธนาคารพาณิชย์ และพลังงาน ฉุดดัชนีไหลรูดปิดต่ำสุดของวันที่ 1,522.66 จุด ลดลง 32.95 จุด หรือลดลง2.12%
นักลงทุนต่างชาติขายสุทธิ 2,114 ล้านบาท บัญชีบริษัทหลักทรัพย์ (พอร์ตเทรด) ขายหนัก 2,545 ล้านบาท 
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ วิเคราะห์ว่า ภาพรวมดัชนีเคลื่อนไหวอยู่ในแดนลบตลอดช่วงการซื้อขายและปิดการซื้อติดลบทำจุดต่ำสุดของวัน เนื่องจากนักลงทุนมีความกังวลว่า ธนาคารกลางสหรัฐ (เฟด) จะชะลอการทำมาตรการผ่อนคลายเชิงปริมาณ (คิวอี) อีกทั้งยังมีปัจจัยลบเพิ่มเติมจากประเด็นที่ประเทศไทยอาจถูกสถาบันจัดอันดับเครดิตมูดี้ส์ปรับลดอันดับเครดิตประเทศไทยลง เพราะโครงการจำนำข้าว
นายวิวัฒน์ เตชะพูลผล รองกรรมการผู้จัดการ หัวหน้าฝ่ายวิเคราะห์เทคนิค บล.ทิสโก้ ให้ความเห็นว่า แนวโน้มตลาดหุ้นยังอยู่ในช่วงขาลง เพราะฉะนั้นในช่วง 2 เดือนข้างหน้าแนะนำให้นักลงทุนอยู่เฉยๆ และรอเข้าซื้อที่ระดับดัชนี 1,500 จุด 
นายวิวัฒน์ มองว่า ทิศทางตลาดหุ้นสหรัฐและยุโรปสัปดาห์หน้าจะปรับตัวลดลงแรงอีก ซึ่งก็จะส่งผลต่อตลาดหุ้นไทยด้วย เพราะผู้จัดการกองทุน บริษัทประกันภัย และธนาคารพาณิชย์ขนาดใหญ่ที่เข้าลงทุนในตลาดตราสารหนี้จะมีการขายหุ้น เพื่อนำไปชดเชยผลการขาดทุนจากการลงทุนในตลาดตราสารหนี้ หรือพันธบัตร ที่จะมีผลขาดทุนเกิดขึ้นมาก ในช่วงปิดงวดบัญชีวันที่ 30 มิ.ย. ซึ่งเห็นชัดเจนจากผลตอบแทนพันธบัตรอายุ 30 ปีของสหรัฐที่ปรับตัวเพิ่มขึ้นมาอยู่ที่ 3.3% จาก 2.8% และพันธบัตรอายุ 10 ปีขึ้นจาก 1.6% มาอยู่ที่ 2.2% ในช่วงระยะเวลาเพียงเดือนกว่า ซึ่งจะทำให้เกิดการขาดทุนเกิดขึ้นอย่างมาก
อย่างไรก็ตาม เชื่อว่าระยะยาวหุ้นยังดีและเป็นขาขึ้น แต่ช่วงสั้นจะถูกกดดันจากการเลิกคิวอีและปัจจัยต่างประเทศ รวมถึงปัญหาการเมืองในประเทศ ที่คาดว่าช่วงเดือน ส.ค.จะเริ่มร้อนแรงอีกครั้ง และยังคงเป้าหมายดัชนีเดิมไว้ที่ 1,750 จุดในช่วงสิ้นปี เพราะเชื่อว่าเงินที่ไหลออกจากตลาดพันธบัตรจะไหลเข้ามา